钦定古今图书集成/理学汇编/经籍典/第054卷 > 《易原》 > 河图天地交洛书日月交图
## 钦定古今图书集成/理学汇编/经籍典/第054卷 > 《易原》 > 河图天地交洛书日月交图

先儒云：“图顺相生，天地之交。《书》逆相克，日月之交。”何
也？天地交以气升降，图数十，体数也；日月以天地为
体，故体数有馀，证诸赤道之日进一度可知也。日月
交以形摩荡，书数九，用数也；天地以日月为用，故用
数不足，阳数与图无异，而阴数不足，证诸黄道不及
天，九行不及日，亦可知也。然非有二义，天地交而日
“月往来，以生明，日月交而天地化生以成岁。故阴阳
变化，不逾九六，九六变化，不逾参两参伍。”天地以日
月为用，故乾九坤六，合三百六十。阳令日度盈，至秋
分而极；阴令日度缩，至春分而极。月朔以六变七参
伍，至望而阳极。月望以九变八参伍，至晦而阴极。此
六十四三百八十四所繇生，万一千五百二十，所繇
合也。

唐一行曰：“天地合二，始以位刚柔；合二，中以通律历；合二终以纪闰馀。天五音司日，地六律司辰，参五相周，究于六十生数、成数，互相为乘，算皆六百，为二中之积，合千有二百，以五十约之，四象周六爻也。以二十四约之，太极包四十九用也。中节相距，皆当三五。弦望相距，皆当二七。升降之应，发敛之候，皆纪之以‘策’” 而从日；“表里之行，脁朒之变” ，皆纪之以用而从月。